《题永宁传舍》
宋代·周行己

浩浩车马迹，往来各有求。而我亦何为，行役不得休。

惊风吹沙亦，草木春不柔。荒山相经互，渭水日悠悠。

下马古驿亭，开轩竹修修。飒飒爽气入，得慰征途忧。

移床取一息，摵摵如清秋。永愿息鞍马，何当具扁舟。

我生湖海间，筑居必清幽。城南五亩宅，山高水亦流。

家园千木奴，不贵万户侯。既输东皋税，一饱亦易谋。

藐然尘嚣外，荣贵如浮沤。咄咄狂痴子，胡为此淹留。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。